البطاطس (Solanum tuberosum) هيا نبات بتتاكل الساق بتاعته اللى بتنمو تحت الارض و هيا بتنتمي ل عيلة السولاناسي. البطاطس غنيه بالنشا و الكاربوهيدرات التانيه،و ليها قشره بني او بمبي غامئ و القلب بتاعها بيكون لونه ابيض او اصفر.المتوسط السنوي العالمي لاستهلاك البنيآدم من البطاطس هوه 33 كيلوجرام. البطاطس بتتاكل يا اما متحمره يا مسلوقه و ساعات مشويه. البطاطس هيا رابع اكبر محصول بيتزرع فى العالم بعد الرز و القمح و الدره و هيا بتتزرع فى حتت كتيره من العالم بس موطنها الاصلي هو امريكا الجنوبية فى جبال الانديز ولما وصل الاوروبيين لامريكا فى القرن الخمستاشر جابو معاهم النبات سنة 1536 دا لاوروبا و انتشر من هناك لبقية مناطق العالم. فى سنة 1845 اتصاب محصول البطاطس فى ايرلاندا بفطر اسمه (Phytophthora infestans) و كانت نتايج الوباء دا خطيره جدا لدرجة انه كان السبب الرئيسي ورا المجاعه الايرلانديه الكبيره. البطاطس ما كانتش معروفه فى العالم القديم و ابتدت تشكل جزء اساسى من المطبخ العالمى فى الخمسمية سنه اللى فاتو بس.البطاطس اكتشفها الاسبان حوالى سنة 1530 فى بيرو فى امريكا الجنوبيه و منها نقلوها لاوروبا و دخلوها اسبانيا و ايطاليا.كلمة بطاطس جايه من كلمة باتاتا بلغة التاينو (واحد من شعوب الهنود الحمر كانو ساكنين فى الباهاماس و جزر الانتيل).الكلمة دخلت الاسبانى و منها انتشرت للعالم كله.